यह केवल किसानों का नहीं बल्कि पूरे कृषि क्षेत्र का संकट है, यह एक कृषि प्रधान देश की कृषक प्रधान देश बन जाने की कहानी है. 1950 के दशक में भारत के जीडीपी में कृषि क्षेत्र का हिस्सा 50 प्रतिशत था, 1991 में जब नई आर्थिक नीतियां लागू की गई थीं, तो उस समय जीडीपी में कृषि क्षेत्र का योगदान 34.9 प्रतिशत था, जो अब वर्तमान में करीब 13 प्रतिशत के आस पास आ गया है. जबकि देश की करीब आधी आबादी अभी भी खेती पर ही निर्भर है. नई आर्थिक नीतियों के लागू होन के बाद से सेवा क्षेत्र में काफी फैलाव हुआ है, जिसकी वजह से आज भारतीय अर्थव्यवस्था विश्व की चुनिंदा अर्थव्यवस्थाओं में शुमार की जाने लगी है. लेकिन सेवा क्षेत्र का यह बूम उस अनुपात में रोजगार का अवसर मुहैया कराने में नाकाम रहा है.